กระทรวงพาณิชย์ เตือน หากได้รับการติดต่อทางโทรศัพท์หรือข้อความ ให้สงสัยว่าเป็นมิจฉาชีพ แนะ โทรตรวจสอบ สายด่วน 1203 ป้องกันการถูกหลอกลวง
นายกีรติ รัชโน ปลัดกระทรวงพาณิชย์ เปิดเผยว่า ขณะนี้มีกลุ่มมิจฉาชีพแอบอ้างปลอมแปลงเอกสารและเว็บไซต์เกี่ยวกับกระทรวงพาณิชย์ รวมถึงหน่วยงานในสังกัด ทั้งติดต่อทางโทรศัพท์โดยตรง และผ่านแอปพลิเคชันไลน์ เพื่อขอข้อมูลส่วนบุคคล หรือขอตรวจสอบข้อมูลธุรกิจ โดยให้คลิกลิงค์เข้าไปอัพเดทข้อมูล จนก่อให้เกิดความเสียหายต่อประชาชนและธุรกิจเป็นจำนวนมาก ซึ่งการกระทำดังกล่าวนั้น ย้ำว่า กระทรวงพาณิชย์ ไม่มีนโยบายให้เจ้าหน้าที่โทรศัพท์หาประชาชนหรือทักหาประชาชน ผ่านแอปพลิเคชันไลน์โดยตรง จึงขอเตือนให้ใช้ความระมัดระวัง ไม่หลงเชื่อคำเชิญชวนต่าง ๆ ทั้งนี้ หากประชาชนได้รับโทรศัพท์หรือข้อความ ที่กล่าวอ้างว่าเป็นเจ้าหน้าที่ของกระทรวงพาณิชย์ หรือหน่วยงานในสังกัด ให้สงสัยก่อนว่าเป็นการแอบอ้างจากมิจฉาชีพ และห้ามทำธุรกรรมใด ๆ อย่างเด็ดขาด เนื่องจากการขอข้อมูลจากผู้ประกอบการหรือผู้มาติดต่อใด ๆ หน่วยงานในกระทรวงพาณิชย์จะทำเป็นหนังสือทุกครั้ง และหากสงสัยให้โทรสอบถามสายด่วน 1203 เพื่อตรวจสอบข้อมูลกับเจ้าหน้าที่กระทรวงพาณิชย์โดยเร็ว ทั้งนี้ ในช่วง 3 เดือนที่ผ่านมา มีการร้องเรียนเรื่องดังกล่าวมายังกระทรวงพาณิชย์ประมาณ 50 สาย ส่วนใหญ่เป็นการแจ้งเบาะแสผู้กระทำผิด ขณะที่กรมพัฒนาธุรกิจการค้า ได้แจ้งความดำเนินคดีกับแก๊งมิจฉาชีพที่หลอกหลอกลวงประชาชนไปแล้ว 18 คดี และจะตรวจสอบหากได้รับการร้องเรียนทุกกรณี